คปภ.เตือนประชาชน ตรวจสัญญาประกัน
คปภ. เตือนประชาชนตรวจสัญญาประกันภัย หมดอายุหมดสิทธิเคลมช่วงปีใหม่
30 ธ.ค. 2554

คปภ. เตือนประชาชนตรวจสัญญาประกันภัย หมดอายุหมดสิทธิเคลมช่วงปีใหม่
นายประเวช องอาจสิทธิกุล เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในช่วงเทศกาลปีใหม่ ผู้ใช้รถควรขับรถด้วยความระมัดระวังและทำการตรวจสอบการทำประกันภัยรถตาม พ.ร.บ. และวันหมดอายุของการทำประกันภัยรถก่อนออกเดินทางท่องเที่ยว เพราะหากเกิดอุบัติเหตุขึ้น การทำประกันภัยรถภาคบังคับ (พ.ร.บ.) สามารถแบ่งเบาภาระค่าใช้จ่ายให้แก่ผู้ประสบภัยและครอบครัวได้ ที่สำคัญควรตรวจสภาพรถให้พร้อมใช้งานอยู่เสมอเพื่อความปลอดภัย
สำหรับบริษัทประกันภัยที่เปิดให้บริการดังกล่าวฟรี ได้แก่ บริษัท กลางคุ้มครองผู้ประสบภัยจากรถ ที่ได้เข้าร่วมกิจกรรมในพิธีเปิดโครงการ “ตรวจรถก่อนใช้ ปลอดภัยแน่นอน” ช่วงเทศกาลปีใหม่ 2555 ที่จัดโดยกรมการขนส่งทางบก ได้ให้บริการเปลี่ยนหลอดไฟรถจักรยานยนต์ฟรี โดยไม่คิดค่าใช้จ่าย ทั้งไฟท้าย ไฟหน้า และไฟเลี้ยว โดยมีการติดสติกเกอร์พร้อมป้ายสัญลักษณ์ ที่ร้านจำหน่ายจักรยานยนต์ ที่เข้าร่วมโครงการทั่วประเทศ
ขณะที่บริษัท วิริยะประกันภัย ชวนตรวจสภาพรถฟรีกับ 8 ศูนย์ซ่อมมาตรฐานวิริยะซึ่งกระจายอยู่ใน 4 มุมเมือง ในโครงการ “ตรวจรถก่อนใช้ ปลอดภัยแน่นอน” เพื่อเตรียมพร้อมก่อนเดินทางในช่วงเทศกาลปีใหม่ยาว สามารถใช้บริการได้ถึงวันที่ 30 ธ.ค. 2554